b"\n_START_ARTICLE_\nPsychoda\n_START_SECTION_\nReproducci\xc3\xb3\n_START_PARAGRAPH_\nLes femelles ponen llurs ous (molt petits i de color marr\xc3\xb3 o crema) en postes de 10 a 200 sobre la mat\xc3\xa8ria org\xc3\xa0nica humida que es troba en indrets com desguassos o dip\xc3\xb2sits, sobretot en aquells dip\xc3\xb2sits d'aig\xc3\xbces fecals que es troben per sota del nivell del clavegueram p\xc3\xbablic. Les larves surten dels ous normalment en 48 hores i es nodreixen de mat\xc3\xa8ria org\xc3\xa0nica en descomposici\xc3\xb3 durant, si fa no fa, 14-15 dies. Romanen en l'estat de pupa durant uns pocs dies i despr\xc3\xa9s emergeixen com a adults, els quals nom\xc3\xa9s viuran entre 2 i 5 dies.\n_START_SECTION_\nAlimentaci\xc3\xb3\n_START_PARAGRAPH_\nLes larves mengen mat\xc3\xa8ria org\xc3\xa0nica en descomposici\xc3\xb3, microorganismes, algues i sediments, mentre que els adults es nodreixen del n\xc3\xa8ctar de les flors i d'aigua.\n_START_SECTION_\nH\xc3\xa0bitat\n_START_PARAGRAPH_\nS\xc3\xb3n comuns en instal\xc2\xb7lacions de tractament d'efluents, sobretot en sales o cambres de filtres i on ocupen, en grans quantitats, les parts eixutes de les parets. Tamb\xc3\xa9 es desenvolupen en drenatges, reixetes de banys, patis o safareigs, tubs de desc\xc3\xa0rrega de banys i safareigs, rases, fosses s\xc3\xa8ptiques, xarxes de clavegueram i tots aquells indrets on s'acumulin fangs i detritus.\n_START_SECTION_\nDistribuci\xc3\xb3 geogr\xc3\xa0fica\n_START_PARAGRAPH_\nEs troba al Iemen, Mong\xc3\xb2lia, la pen\xc3\xadnsula de Corea, Indon\xc3\xa8sia (Papua Occidental), Borneo, Sri Lanka, Taiwan, el Jap\xc3\xb3, l'\xc3\x8dndia, Mal\xc3\xa0isia, les illes Filipines (Mindanao, Luzon i Negros), les illes Ryukyu, la Micron\xc3\xa8sia, Nova Irlanda, Nova Guinea, les illes Carolines, Austr\xc3\xa0lia (Queensland, Vict\xc3\xb2ria, Tasm\xc3\xa0nia), Nova Zelanda, Am\xc3\xa8rica (Nord-am\xc3\xa8rica, M\xc3\xa8xic, Cuba, Jamaica, Costa Rica, les Antilles, Trinitat i Tobago, Panam\xc3\xa0, Col\xc3\xb2mbia, Guaiana, Xile i el Brasil), \xc3\x80frica (Alg\xc3\xa8ria, el Camerun, Uganda, Tanz\xc3\xa0nia, Kenya i Sud-\xc3\xa0frica) i Europa (Fran\xc3\xa7a, la Gran Bretanya, l'Estat espanyol i Su\xc3\xa8cia).\n_START_SECTION_\nCostums\n_START_PARAGRAPH_\nDurant el dia, els adults descansen posats sobre \xc3\xa0rees ombrejades o superf\xc3\xadcies amb una certa humitat (cambres de bany, etc.) i esdevenen actius durant la nit en qu\xc3\xa8 es veuen rondant desguassos i embornals. Davant de qualsevol perill volen, d'una manera vacil\xc2\xb7lant i irregular, dist\xc3\xa0ncies curtes i tornen a posar-se sobre una altra superf\xc3\xadcie.\n_START_SECTION_\nObservacions\n_START_PARAGRAPH_\nAt\xc3\xa8s que es troben en llocs malsans podrien \xc3\xa9sser, en teoria, portadors de bacteris, per\xc3\xb2, tot i aix\xc3\xad, no s\xc3\xb3n considerats veritables vectors de malalties (encara que s'han documentat casos en qu\xc3\xa8 la inhalaci\xc3\xb3 de parts dels seus cossos ha produ\xc3\xaft asma bronquial)."